Luister: Begin só ŉ gesonde leefstylFoto net ter illustrasie (Foto: Denys Nevozhai/Unsplash) Bernadine Douglas is ŉ voedingsterapeut van Kaapstad wat al vir sowat sewe jaar saam met haar kliënte die pad na ŉ gesonder leefstyl stap. Dié boorling van die Vrystaat en stigter van Slender Slim 4 U, vertel in ŉ onderhoud met Maroela Media dat sy haar gesondheidskennis en -raad met vrymoedigheid kan deel, omdat sy dit ook in haar eie lewe toepas. Wat sy ook in haar terapie met kliënte probeer tuisbring is dat dit doodnormaal is om nou en dan van jou gesonde eetplan af te wyk. “Jy gaan natuurlik so nou en dan ŉ bietjie afwyk. Iemand wat vir my sê hulle sal nooit iets verkeerds eet nie, jok vir my. Elke mens het nou en dan lus vir soetgoed of om te peusel.” In haar jongste boek, getiteld Your 12-week body and mind transformation, volg Bernadine juis ŉ holistiese benadering tot gesondheid. “Dit is beslis nie ŉ dieetboek nie. My boek is deur en deur daarop gemik om jou denkwyse oor jou gesondheid, emosionele welstand en eetgewoontes te verander. Ek sê altyd: ‘You’ve got to walk the talk’, en ek sou nie so iets kon skryf as ek nie self die leefstyl volg nie.” Met haar selfhelpgids neem Bernadine lesers op ŉ gesondheidsreis van 12 weke. Elke week bevat ŉ gesonde, voedsame en smaaklike maaltydplan wat laag in suiker is, vinnig en maklik is om voor te berei, en wat die hele gesin saam kan geniet. Sy fokus veral op die onderbroke vasdieet (intermittent fasting), ŉ eetpatroon wat veral in die laaste paar jaar gewild geword het. Bernadine verduidelik dat dit ŉ doeltreffend metode is om gewigsverlies ŉ hupstoot te gee, die immuunstelsel te verbeter en hormone weer te balanseer. Die boek gee praktiese wenke, raad en aktiwiteite om lesers te help om dinge te identifiseer wat hulle geestelik en emosioneel terughou. Verder is daar inkopielyste met uitruilopsies, oefeninge wat maklik tuis gedoen kan word, en skakels na aanlyn video-demonstrasies. “My boek is nie die einde nie, dit is maar net die begin van ŉ 180 ºC-leefstylverandering,” sê Bernadine. Bernadine het saam met Bridgette Allan The Banting Solution (2016) geskryf, en sy was die medeskrywer van Tim Noakes se The Banting Pocket Guide (2017).